TSF เพิ่มทุน 2.65 หมื่นล้านหุ้น ขายผถห.เดิม-PP ราคาหุ้นละ 0.02 บ. เพื่อเสริมสภาพคล่อง
TSF เพิ่มทุน 2.65 หมื่นล้านหุ้น ขายผถห.เดิม-PP ราคาหุ้นละ 0.02 บ. เพื่อเสริมสภาพคล่อง
TSF เพิ่มทุน 2.65 หมื่นล้านหุ้น ขายผถห.เดิม-PP ราคาหุ้นละ 0.02 บ. เพื่อเสริมสภาพคล่องธุรกิจ
30 พ.ค. 2562

บริษัท ทรีซิกตี้ไฟว์ จำกัด (มหาชน) หรือ TSF เปิดเผยว่า ที่ประชุมคณะกรรมการเมื่อวันที่ 28 พ.ค.62 มีมติให้บริษัทลดทุนจดทะเบียน 1,001,563,012.10 บาท จากทุนจดทะเบียนเดิม 1,678,933,158.50 บาท เป็นทุนจดทะเบียน 677,370,146.40 บาท โดยการตัดหุ้นที่ยังไม่ได้ออกจำหน่ายของบริษัท จำนวน 10,015,630,121 หุ้น มูลค่าที่ตราไว้หุ้นละ 0.10 บาท
จากนั้นให้เพิ่มทุนจดทะเบียนของบริษัท จำนวน 2,650,000,000 บาท เป็น 3,327,370,146.40 บาท โดยการออกหุ้นสามัญเพิ่มทุนจำนวนไม่เกิน 26,500,000,000 หุ้น มูลค่าที่ตราไว้หุ้นละ 0.10 บาท เพื่อเสนอขายให้แก่ผู้ถือหุ้นเดิมตามสัดส่วนและบุคคลในวงจำกัด (Private Placement)
วัตถุประสงค์ในการเพิ่มทุนของบริษัทในครั้งนี้เพื่อให้บริษัทสามารถเข้าถึงแหล่งเงินทุนสำหรับใช้ในการดำเนินกิจการได้อย่างทันเวลา โดยบริษัทมีแผนจะใช้เงินทุนในส่วนเพิ่มที่ได้รับจากการเพิ่มทุนเพื่อเป็นเงินทุนหมุนเวียนในการดำเนินธุรกิจในปัจจุบันและในอนาคต การเข้าลงทุนในธุรกิจใหม่ที่สามารถสร้างผลกำไรและผลตอบแทนให้แก่ผู้ถือหุ้น เพื่อการชำระคืนหนี้และ/หรือเพื่อการขยายการลงทุนของบริษัทและบริษัทย่อย รวมทั้งเพื่อแก้ไขส่วนของผู้ถือหุ้นในงบการเงินของบริษัท
ทั้งนี้ บริษัทจะจัดสรรหุ้นสามัญเพิ่มทุนไม่เกิน 13,547,402,928 หุ้น เพื่อเสนอขายให้แก่ผู้ถือหุ้นเดิมของบริษัทตามสัดส่วนการถือหุ้น (Rights Offering) ในอัตราการจัดสรรหุ้น 1 หุ้นสามัญเดิมต่อ 2 หุ้นสามัญเพิ่มทุน ราคาเสนอขายหุ้นละ 0.02 บาท ทั้งนี้เนื่องจากบริษัทมีขาดทุนสะสมจึงอาจกำหนดราคาเสนอขายหุ้นสามัญเพิ่มทุนต่ำกว่ามูลค่าที่ตราไว้ โดยบริษัทกำหนดให้วันที่ 24 ก.ค.62 เป็นวันกำหนดรายชื่อผู้ถือหุ้นที่มีสิทธิได้รับการจัดสรรและเสนอขายหุ้นสามัญเพิ่มทุน (Record Date) วันจองซื้อ 19-23 ส.ค.62
พร้อมกันนั้นจะจัดสรรหุ้นสามัญเพิ่มทุนจำนวนไม่เกิน 12,952,597,072 หุ้น มูลค่าที่ตราไว้หุ้นละ 0.10 บาท โดยมอบหมายให้คณะกรรมการของบริษัทหรือผู้ที่ได้รับมอบหมายจากคณะกรรมการบริษัทเป็นผู้พิจารณากำหนดราคาเสนอขายตามราคาตลาดในช่วงเวลาที่เสนอขาย
ทั้งนี้ ราคาตลาดจะคำนวณจากราคาถัวเฉลี่ยถ่วงน้ำหนักของหุ้นของบริษัทฯ ในตลาดหลักทรัพย์แห่งประเทศไทยย้อนหลังไม่น้อยกว่า 7 วันทำการติดต่อกัน แต่ไม่เกิน 15 วันทำการติดต่อกัน ก่อนวันที่คณะกรรมการมีมติกำหนดราคาเสนอขาย และไม่ต่ำกว่าหุ้นละ 0.02 บาท เพื่อเสนอขายให้แก่บุคคลในวงจำกัด (Private Placement)